Plant 'n spekboom en maak 'n verskil - Circle City Info
Home Health Plant 'n spekboom en maak 'n verskil
Plant 'n spekboom en maak 'n verskil
Jy het al gehoor van 'n spekboom, maar waaroor al die bohaai? Of jy dit nou spekboom of olifantkos noem, hierdie ongelooflike plant met sy helder groen, sirkelvormige blare hoort in elke Suid-Afrikaanse tuin.
Die spekboom (Portulacaria afra) bevorder die gehalte van die lug wat ons inasem en help teen klimaatsverandering.
Die spekboom het die vermoë om tussen vier en tien ton koolstof per hektaar in te neem. Dit werk soos 'n spons wat koolstof uit die atmosfeer absorbeer. Oortollige koolstof in die atmosfeer is verantwoordelik vir aardverwarming, so hoe meer koolstof ons uit die lug kan verwyder en in die grond kan terugsit, hoe beter.
Die spekboom is 'n eg Suid-Afrikaans plant
Die spekboom is inheems aan die Oos-Kaap, waar olifante dit as 'n heerlike snoepery beskou.
Dit is waterwys
Die spekboom is waterwys en verg baie min onderhoud. Dis maklik om te kweek, want selfs die blare of stukkies van die plant wat op die grond beland, sal worteltjies maak. Die plant is droogtebestand en kan op 250 tot 350 mm water per jaar oorleef.
Geskik vir alle seisoene en weerstoestande
Die spekboom het 'n fotosintetiese meganisme wat die plant toelaat om by verskeie toestande aan te pas en maak dit ongelooflik aanpasbaar en geskik vir enige tuin. In die nat koue maande sal die spekboom fotosintetiseer deur huidmondjies deur die dag te open en koolstof te absorbeer. Gedurende droër tye gebeur dit gedurende die nag om die verlies van water gedurende die dag te verhoed.
Dis maklik om 'n spekboom te kweek
ALSO READ Structural collapse kills pupils at Vanderbijlpark school
Die spekboom kan maklik gekweek word. Sny of breek 'n stukkie van die spekboom af, laat dit so vir een of twee dae uitdroog en druk dit dan in die grond. Gee dit bietjie water en binne 'n paar dae sal jy jou eie spekboom hê. Maak seker jy gee dit nie te veel water nie, anders sal dit verrot. Spekbome aard in die meeste grondsoorte mits die dreinering goed is. Onthou, enigiemand wat 'n spekboom plant, doen die wêreld 'n guns.
Die spekboom is 'n veelsydige plant
Of jy nou soek na 'n plant wat jy as 'n heining of 'n bonsai kan gebruik of as grondbedekking of 'n groot bos, die spekboom is geskik vir alles. Die spekboom het in die somer fyn pienk blommetjies en is ook 'n pragtige potplant. Dit reageer goed as dit gesnoei word en groei baie dig, wat dit die ideale heining maak. Dit kan 'n hoogte van tot twee meter bereik.
Jy kan 'n spekboom eet
Dit is nie ideaal om 'n hele bord spekboom op te eet nie, maar dit is eetbaar en het 'n ligte sitrusagtige smaak. As jy ooit daaraan dink om deur die Karoo te stap, kan jy aan 'n blaar van 'n spekboom suig – tradisioneel word dit gebruik om uitputting en dehidrasie te behandel.
Wetenskaplikes het reeds in die 1960's en 1970's agtergekom die spekboom werk anders as ander plante. Wat die spekboom nog meer spesiaal maak, is dat sy humus nie kan brand nie. 'n Vuur kan dit dus nie vernietig nie en sy organiese materiaal sowel as die koolstof wat uit die lug opgeneem is, word uiteindelik in die grond opgeberg.